**Mă uit**

*Tudor Arghezi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mă uit în cer, mă uit în pământ.

M-am întrebat cine sunt.

Gânduri se duc, vin

Din vânt, din senin,

Ca niște păsări rotunde.

Încotro? De unde?

Glasuri mă strigă cu nume străine.

M-ați chemat pe mine?

Sunt eu cel căutat ?

Mi se pare că vântul s-a înșelat.

Câte puțin sunt dator

Fără să-mi fi dat nimic, tuturor -

Și lemnului uscat, și bălții stătute,

Și florilor, și pietrelor, și vitelor bătute,

Și oamenilor din răstignire.

Cu ce să plătesc nefire și fire?

Sângele meu nu-i al meu.

Mi-e teamă să zic “mie” și să zic “eu”.

Cu ce fel de drept

Mi-aș umfla bârnele din piept

Și mi-aș întinde pe zarea

Toată, spinarea?

Ce martor aș întreba

Ca să-mi răspundă întrucâtva

Măcar dacă sunt?

Mă tot uit în cer, mă tot uit în pământ,

În baltă și stuh

Și adânc în văzduh.